VIL VITE: Økokrim vil ha løpende tilgang til funn fra Telenors gransking. Samtidig mener Økokrim at private granskere gjerne kan undersøke Telenor-toppenes opptreden i Vimpelcom-styret.

TELENOR

Økokrim-sjef Trond Eirik Schea ser ikke bare lyspunkter ved private granskinger, slik den Telenor nå vil starte i Vimpelcom-saken.

Schea har klare forventninger til at Økokrim vil bli holdt løpende orientert om alle funn fra en slik gransking.

– Vi ønsker generelt ikke at en gransking skal innrettes på en sånn måte at den svekker, ødelegger eller bremser for etterforskningen. Det sier jeg på bakgrunn av erfaring fra andre saker, sier Økokrim-sjefen.

Vimpelcom-saken: • Telenor kontrollerer 43 prosent av teleselskapet i Vimpelcom, som i dag er under etterforskning for korrupsjon i forbindelse med kjøp av telelisenser i Usbekistan. • Klassekampen dokumenterte i fjor høst betalinger fra Vimpelcom til et selskap kontrollert av den usbekiske presidentdatteren Gulnara Karimova, Seks Telenor-topper har behandlet betalingene som styremedlemmer i Vimpelcom. • Telenors styreleder Svein Aaser måtte gå av fredag etter at næringsminister Monica Mæland mottok ny informasjon om Vimpelcom-saken.

Begrenset mandat

I gårsdagens Klassekampen sa Telenor-sjef Sigve Brekke at det private advokatselskapet som nå skal hyres inn for å granske Vimpelcom-saken ikke vil få i mandat å undersøke hvordan Telenors representanter har opptrådt i Vimpelcom-styret.

På spørsmål fra Klassekampen om hvorvidt granskerne skal «se nærmere på hva Telenors representanter i Vimpelcoms styre har gjort», var Brekke klar: «Nei. Når jeg snakker om en gransking av Telenor-systemet, så er det internt i Telenor. Vi har ingen oversikt over hva som har skjedd i Vimpelcoms styre.»

Økokrim-sjef Trond Eirik Schea påpeker at en slik avgrensing i så fall er et bevisst valg fra Telenors side.

– Generelt sett er det ingenting som tilsier at et selskaps nominerte til et datterselskap eller et deleid selskap ikke skal kunne intervjues i en gransking, sier han.

– Et styre som engasjerer en gransker, avgrenser et tema og en periode. Hvis da selskapets tillitsmenn i et datterselskap eller deleid selskap ikke skal være tema, er det en avgrensing styret selv velger å lage, sier Schea.

Vil bli informert

Det kunne vært annerledes, mener Økokrim-sjefen.

– Vi ser ikke at det er noe i veien for å intervjue personer som har vært oppnevnt som tillitsmenn i datterselskapets styre og spørre dem: Hva har du opplevd i styret?

For å unngå bevisforspillelse forventer Økokrim at Telenor sikrer at de får informasjon fra granskerne.

– I granskingssaker ønsker vi generelt å se mandatet styret gir til granskeren. I mandatet ønsker vi å lese en instruks om at granskeren løpende skal dele relevant informasjon og materiale med Økokrim, og at granskeren ellers skal orientere oss på en hensiktsmessig måte, sier Schea.

Telenor lover ikke åpenhet

Telenor ville i går ikke love at de skal sikre fri informasjonsflyt til Økokrim i granskingen.

«Som tidligere nevnt vil styret i Telenor engasjere et eksternt advokatfirma for en gjennomgang av Telenors håndtering av eierskapet i VimpelCom fra 2005 frem til i dag. I denne gjennomgangen vil det valgte firmaet gå gjennom den dokumentasjonen vi har internt og den informasjon som er offentlig tilgjengelig for å belyse fakta. Det endelige mandatet fastsettes av styret i Telenor ASA og vil kommuniseres når det er klart», skriver pressesjef Glenn Mandelid i en e-post.

Mandelid presiserer at Telenor kun har status som vitne i den pågående korrupsjonsetterforskningen av Vimpelcom, og at denne etterforskningen vil konkludere på hvordan Vimpelcom har operert i Usbekistan.

Vil se det før han tror det

Telenor-sjef Sigve Brekke sa i et intervju med Dagens Næringsliv i går at alle kort skal på bordet, koste hva det koste vil.

Økokrim-sjefen tar slike lovnader med en klype salt.

– Generelt sett har vi lært oss å bedømme åpenheten ut fra atferd, ikke bare på utsagn, sier Schea.

– Så dere er mer interessert i hva selskapet gjør enn hva de sier?

– Ja.

innenriks@klassekampen.no